钦定古今图书集成/明伦汇编/氏族典/第102卷 > 《廖用贤尚友录》 > 倪可福
## 钦定古今图书集成/明伦汇编/氏族典/第102卷 > 《廖用贤尚友录》 > 倪可福

按《十国春秋》，“荆南倪可福，唐天祐三年武信王权荆
南留后，而可福时为驾前指挥使。会朗州雷彦恭屡
犯荆南，梁王全忠遣可福率兵五千人戍之。可福指
画方略，力拒彦恭，朗兵稍稍引去。已而又筑寸金堤，
激水捍蜀，有功。武信王爱其勇，使隶戏下为亲校，且
以女妻可福子，心相得也。可福摧锋陷陈，所向克敌。”
李洪来寇江陵，可福以兵击败之，推为首庸，俄迁都
指挥使。龙德时，江陵城圮，可福以卒万人修外郭，不
时筑。武信王责功程之慢，杖之百，归谓女曰：“幸语汝
舅，吾欲威众办事耳，非示辱也。”以白金百铤遗之，可
福竟以功名终。赐田于江陵东三十里，子孙聚居其
处曰诸倪冈。